钦定古今图书集成/明伦汇编/氏族典/第052卷 > 《廖用贤尚友录》 > 韦崇
## 钦定古今图书集成/明伦汇编/氏族典/第052卷 > 《廖用贤尚友录》 > 韦崇

按《魏书韦阆传》：“阆从子崇，字洪基，少为舅兖州刺史
郑义所器赏，解褐中书博士，转司徒从事中郎。高祖
纳其女为充华嫔，除南颍川太守，不好发擿细事，常
云：‘何用小察，以伤大道’。吏民感之，郡中大治。高祖闻
而嘉赏，赐帛二百匹。迁洛，以崇为司州中正。寻除右
将军咸阳王禧开府从事中郎，复为河南邑中正。崇”
频居衡品，以平直见称。出为乡郡太守，更满应代，吏
民诣阙乞留，复延三年。在郡九年，转司徒谘议。久之，
除华山太守，卒。